સંયુક્ત રાષ્ટ્રસંઘની એક સમિતિ જે ટૂંકમાં યુનેસ્કોને નામે ઓળખાય છે તેને દુનિયાની આજની વિષમ સ્થિતીમાં ગાંધીજીના કાર્યનું અને સંદેશાનું મહત્વ એટલું બધું લાગ્યું કે તેનો પરિચય કરાવવાના આશયથી તેણે પણ ગાંધીજીનાં વચનોમાંથી પસંદગી કરીને એક સંગ્રહ ALL MEN ARE BROTHERS (ઑલ મેન આર બ્રધર્સ) એ નામે બહાર પાડ્યો હતો. એ સંગ્રહની રચના એવી રીતે થઈ છે કે ગાંધીજીના વિશાળ સાહિત્ય સુધી જે ન પહોંચી શકે તે પણ તેની મારફતે તેમના કાર્યનો, તેમની વિભૂતિનો, તેમની કાર્યપદ્ધતિનો, અને તેમના વિચારોનો પરિચય કરી શકે. તે પુસ્તકનું આ ગુજરાતી સંસ્કરણ સૌ કોઈ જિજ્ઞાસુઓને મદદરૂપ થયા વગર રહેશે નહીં.